ส่วนที่ 1

ข้อมูลสรุป (Executive Summary)

บริษัท โอเชียนกลาส จำกัด (มหาชน) (“บริษัท”) จดทะเบียนจัดตั้งในปี 2522 ด้วยทุนจดทะเบียน
100 ล้านบาท โดยมีวัตถุประสงค์เพื่อผลิตและจำหน่ายเครื่องแก้วสำหรับใช้บนโต๊ะอาหาร
บริษัทได้แปรสภาพเป็นบริษัทมหาชนจำกัดและเข้าเป็นบริษัทจดทะเบียนในตลาดหลักทรัพย์แห่งประเทศไทยในปี
2536 ปัจจุบันมีทุนจดทะเบียน 500 ล้านบาท แบ่งเป็นหุ้นสามัญ 50 ล้านหุ้น มูลค่าที่ตราไว้หุ้นละ 10
บาท โดยมีหุ้นที่ออกและเรียกชำระแล้ว 21,330,715 หุ้น เป็นทุนชำระแล้ว 213,307,150 บาท

บริษัทเป็นผู้ผลิตและจำหน่ายภาชนะเครื่องแก้วคุณภาพสูงสำหรับใช้บนโต๊ะอาหาร แบ่งเป็น 3
ประเภท ได้แก่

1. Blownware ได้แก่ แก้วน้ำที่ไม่มีหู โถแก้ว

  2. Pressware ได้แก่ จาน ชาม จานรองแก้ว ที่เขี่ยบุหรี่ แจกัน ถ้วยแก้วมีหู เช่น แก้วเบียร์

3. Stemware ได้แก่ แก้วที่มีก้านเรียวสำหรับจับ เช่น แก้วไวน์ แก้วบรั่นดี แก้วแชมเปญ

เครื่องแก้วของบริษัทถูกผลิตโดยอาศัยเครื่องจักรและเทคโนโลยีการผลิตอันทันสมัยและมีประสิทธิภาพสูง
ขณะที่การปรับปรุงเพิ่มประสิทธิภาพการผลิตเพื่อลดต้นทุนมีการดำเนินการอย่างต่อเนื่องเพื่อรองรับการผันผวนของราคาพลังงาน

ด้านการขายและการตลาด บริษัททำการตลาดโดยใช้เครื่องหมายการค้า “Ocean”
ซึ่งเป็นที่ยอมรับจากลูกค้าอย่างกว้างขวางและมีคุณภาพสูงทัดเทียมกับผู้นำในตลาดโลก ในปี 2552
นี้บริษัทได้จัดจำหน่ายเครื่องแก้วคริสตัลปลอดสารตะกั่ว (คริสตัลลีน)
โดยวางตลาดในตราสินค้าใหม่ระดับพรีเมียม คือ Lucaris
ผลิตภัณฑ์ถูกจัดจำหน่ายโดยทางตรงและผ่านเครือข่ายผู้แทนจำหน่ายทั้งในประเทศและต่างประเทศ
ภายใต้การบริหารและสร้างสรรค์โดยทีมงานการตลาดและการออกแบบผลิตภัณฑ์ที่มีความสามารถ
มีการส่งเสริมการขาย ผ่านการโฆษณา ประชาสัมพันธ์ และการออกงานแสดงสินค้าอย่างต่อเนื่อง
รวมทั้งส่งเสริมและสร้างความสัมพันธ์ที่ดีกับตัวแทนจำหน่ายทุกราย

ด้านการบริหารงานภายใน บริษัทได้ให้ความสำคัญกับการพัฒนาพนักงาน
และพัฒนาระบบงานและกระบวนการทำงานมาโดยตลอด มีการส่งเสริมให้พนักงานเพิ่มพูนความรู้
ความสามารถโดยส่งพนักงานไปฝึกงาน อบรมและสัมมนา
ทั้งในประเทศและต่างประเทศอย่างต่อเนื่อง
มีการลงทุนพัฒนาระบบเทคโนโลยีสารสนเทศและคอมพิวเตอร์เพื่อช่วยในการปฏิบัติงานและตัดสินใจในทุกระดับ
พร้อมทั้งปรับปรุงกระบวนการทำงาน
และส่งเสริมให้พนักงานทุกคนปฏิบัติงานภายใต้ระบบการบริหารคุณภาพทั่วทั้งองค์กร (TQM)
ที่ผ่านมาบริษัทได้รับการรับรองคุณภาพตามมาตรฐาน ISO 9001:2008 OHSAS18001 มอก.(TIS)
18001 และมอก. (TIS) 603

นอกจากนี้บริษัทยังคำนึงถึงการเป็นบรรษัทภิบาล
โดยดำเนินธุรกิจด้วยความรับผิดชอบต่อผู้มีส่วนเกี่ยวข้องทุกฝ่ายโดยเฉพาะอย่างยิ่งการปฏิบัติต่อผู้ถือหุ้นอย่างเท่าเทียมกัน
ภายใต้ระบบการควบคุมภายในที่เชื่อถือได้และมีประสิทธิภาพ
และสำนึกถึงความรับผิดชอบต่อสังคมและสิ่งแวดล้อมโดยรวม

สำหรับผลประกอบการในรอบปี 2552 บริษัทมีรายได้จากการขาย 1,643.07 ล้านบาท ลดลง
182.54 ล้านบาท หรือลดลงร้อยละ 10.0
จากปีก่อนหน้าเนื่องจากการลดลงของยอดขายในตลาดส่งออก
ในขณะที่ยอดขายตลาดในประเทศใกล้เคียงกับปีก่อนหน้า และมีผลประกอบการขาดทุนสุทธิ 1.30
ล้านบาท เทียบกับกำไรสุทธิที่ 95.98 ล้านบาทในปี 2551
เนื่องจากบริษัทมีผลขาดทุนเริ่มแรกซึ่งเกิดจากการผลิตสินค้าใหม่ (คริสตัลลีน) สูงกว่าปีก่อนหน้า
และมีค่าใช้จ่ายในการหยุดสายการผลิตเนื่องจากการลดลงของความต้องการจากวิกฤติเศรษฐกิจโลก
และเพื่อซ่อมแซมเตาหลอมตามอายุการใช้งาน ในปีนี้มีกำไรจากอัตราแลกเปลี่ยน 36.20 ล้านบาท
ในขณะที่ค่าใช้จ่ายในการขายและบริหารได้ลดลงตามยอดขาย ณ สิ้นปี 2552 บริษัทมีสินทรัพย์รวม
3,094.68 ล้านบาท หนี้สินรวม 1,572.81 ล้านบาท และส่วนของผู้ถือหุ้นรวม 1,521.87
ล้านบาท

จากผลการดำเนินงานและฐานะทางการเงินของบริษัทโดยรวม
คณะกรรมการบริษัทจึงมีมติเห็นควรเสนอที่ประชุมสามัญผู้ถือหุ้น ในวันที่ 27 เมษายน 2553
เพื่ออนุมัติการจ่ายเงินปันผลสำหรับปี 2552 ในอัตราหุ้นละ 0.85 บาท